Terugblik: Romanse vs. hygroman | SKRYWERS SKRYF
← Konflik – laag op laag.
‘n Lekker skryfblog! →
Terugblik: Romanse vs. hygroman
Hierdie artikel is in Mei 2010 deur Madelie Human geskryf:
Daar word heel dikwels in die media na die romanse as die ‘hygroman’ verwys. Dis ‘n neerhalende term wat deur oningeligtes uitgedink is – onoorspronklik en slegs ‘n nabootsing van die Engelse term ‘boddice ripper’.
Die Romanza reeks waarvoor ek skryf, kan beslis nie as sulks beskou word nie. Ons het weliswaar ook bygehou met die tye en ons romanses sluit ook deesdae soms meer intense liefdestonele in, maar nie noodwendig in elke boek nie en dis ook nie naastenby so eksplisiet as in die boeke van ons Britse en Amerikaanse kollegas nie.
Die moderne, gesofistikeerde leser verwag darem nie meer van ons om die verliefde paartjie voor die kamerdeur te laat omdraai nie. Sy verkies ‘n liefdestoneel wat in goeie smaak uitgevoer is. Dit is vir enige romanseskrywer ‘n uitdaging en soms nie maklik nie.
Die verhaal en die karakters self bepaal of die skrywer ‘n liefdestoneel gaan invoeg of nie. Soms is ‘n liefdestoneel noodsaaklik omdat dit tog die kulminasie van die romantiese liefde tussen man en vrou is en soms sal dit heel oorbodig en onnodig wees, veral as die heldin ‘n onskuldige meisie is. Ons by Romanza voeg dit ook nie in as die paartjie nie reeds emosioneel betrokke is en ook verbonde aan mekaar in ‘n langtermynverhouding is nie. Seks ter wille van die sensasiewaarde daarvan is uit wat ons aanbetref.
Die grootste uitdaging vir elke romanseskrywer is om haar leser se tone behoorlik te laat krul van pure lekker terwyl sy saam met die heldin van die verhaal op die held verlief raak. As sy dan nou ‘n klein bietjie uitasem raak in die proses, het die skrywer mos uitstekend in haar doel geslaag!
Lees gerus meer oor die onderwerp:
By Alta Cloete  Posted in Liefdesverhale,Romanses